## Odluka o odabiru najpovoljnijeg ponuditelja za stjecanje koncesije za gospodarsko korištenje voda - korištenje vodne snage rijeke Orljave u km 30+500, na k.č.br. 3251/1, k.o. Pleternica, radi proizvodnje električne energije

### NN 67/2012 (20.6.2012.), Odluka o odabiru najpovoljnijeg ponuditelja za stjecanje koncesije za gospodarsko korištenje voda - korištenje vodne snage rijeke Orljave u km 30+500, na k.č.br. 3251/1, k.o. Pleternica, radi proizvodnje električne energije

VLADA REPUBLIKE HRVATSKE

1573

Na temelju članka 175. stavka 1. točke 2. Zakona o vodama (»Narodne novine«, br. 153/2009 i 130/2011), Vlada Republike Hrvatske je na sjednici održanoj 14. lipnja 2012. godine donijela

ODLUKU

O ODABIRU NAJPOVOLJNIJEG PONUDITELJA ZA STJECANJE KONCESIJE ZA GOSPODARSKO KORIŠTENJE VODA – KORIŠTENJE VODNE SNAGE RIJEKE ORLJAVE U KM 30 + 500, NA K.Č.BR. 3251/1, K.O. PLETERNICA, RADI PROIZVODNJE ELEKTRIČNE ENERGIJE

I.

Sukladno Obavijesti o namjeri davanja koncesije za gospodarsko korištenje voda – korištenje vodne snage rijeke Orljave u km 30 + 500,00 na k.č.br. 3251/1, k.o. Pleternica radi proizvodnje električne energije, objavljenom u Elektroničkom oglasniku za koncesije pod brojem 262 (»Narodne novine«, broj 29/2012) od 6. ožujka 2012. godine i prijedlogu Stručnog povjerenstva za davanje koncesije osnovanog Odlukom o osnivanju i imenovanju stručnog povjerenstva za davanje koncesije za gospodarsko korištenje voda – korištenje vodne snage rijeke Orljave u km 30 + 500,00 na k.č.br. 3251/1, k.o. Pleternica radi proizvodnje električne energije, klase: UP/I-034-02/11-01/31, urbroja: 525/0272-12-11, od 20. veljače 2012. godine, Vlada Republike Hrvatske (u daljnjem tekstu: Davatelj koncesije) donosi Odluku o odabiru najpovoljnijeg ponuditelja za stjecanje koncesije za gospodarsko korištenje voda – korištenje vodne snage rijeke Orljave u km 30 + 500, na k.č.br. 3251/1, k.o. Pleternica, radi proizvodnje električne energije u mHE na rijeci Orljavi.

II.

Davatelj koncesije daje trgovačkom društvu Mala hidroelektrana Pleternica d.o.o., Ivana Šveara 2, Pleternica (u daljnjem tekstu: Koncesionar) koncesiju za korištenje vodne snage rijeke Orljave u km 30 + 500, na k.č.br. 3251/1, k.o. Pleternica, radi proizvodnje električne energije u mHE na rijeci Orljavi, snage 0,22 MW.

III.

Koncesionar stječe pravo korištenja vodne snage rijeke Orljave u km 30 + 500, na k.č.br. 3251/1, k.o. Pleternica, radi proizvodnje električne energije u skladu s koncesijskim uvjetima Hrvatskih voda, Vodnogospodarskog odjela za srednju i donju Savu, Zagreb, klase: 325-03/11-01/0000229, urbroja: 374-21-3-11-3, od 13. listopada 2011. godine.

IV.

Rok na koji se daje koncesija iz točke II. ove Odluke je trideset (30) godina od dana potpisivanja Ugovora o koncesiji.

V.

Za stečenu koncesiju Koncesionar je dužan plaćati naknadu za koncesiju koja se sastoji od godišnje i jednokratne naknade za koncesiju.

Godišnja naknada za koncesiju, obračunava se u iznosu 1% ostvarene prosječne cijene proizvedene električne energije na pragu elektrane u svakoj godini korištenja, a plaća se svake godine tijekom trajanja koncesijskog odnosa.

Dinamika i način plaćanja godišnje naknade za koncesiju utvrdit će se Ugovorom o koncesiji.

Ponuđenu jednokratnu naknadu za koncesiju u iznosu od 12.140,00 kn (slovima: dvanaesttisućastočetrdesetkuna) Koncesionar je dužan platiti najkasnije 60 dana od dana potpisa Ugovora o koncesiji, te Davatelju koncesije o tome dostaviti dokaz.

Temeljem članka 180. stavka 1. Zakona o vodama iznos naknade za koncesiju prihod je državnog proračuna Republike Hrvatske.

VI.

Sukladno članku 176. stavku 1. Zakona o vodama na temelju ove Odluke ministar poljoprivrede u ime Republike Hrvatske i Koncesionar potpisat će Ugovor o koncesiji, kojim će detaljnije regulirati međusobni koncesijski odnos u roku 30 dana od dana kada je ova Odluka postala izvršna.

Ukoliko Koncesionar u roku iz stavka 1. ove točke ne potpiše Ugovor o koncesiji, istekom toga roka gubi prava određena ovom Odlukom.

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 325-01/12-01/02

Urbroj: 50301025-12-1

Zagreb, 14. lipnja 2012.

Predsjednik

Zoran Milanović, v. r.

Odluka, NN 67/2012-1573